Ettepanek: NÕUKOGU OTSUS seisukoha kohta, mille Euroopa Liit võtab ELi-ICAO ühiskomitees seoses otsusega võtta vastu Euroopa Liidu ja Rahvusvahelise Tsiviillennunduse Organisatsiooni vahelise koostöömemorandumi (millega luuakse tõhustatud koostöö raamistik) lennundusjulgestust käsitlev lisa /* COM/2012/0457 final - 2012/0222 (NLE) */





SELETUSKIRI 1. ETTEPANEKU TAUST 1.1. Koostöömemorandumi lennundusjulgestust käsitleva lisa eesmärgid Rahvusvaheline Tsiviillennunduse Organisatsioon (ICAO) on ÜRO eriagentuur, mis toimib tsiviillennundusküsimuste arutamise üleilmse foorumina. ICAO tulevikuvisioon on tagada organisatsiooni liikmesriikide koostöö kaudu tsiviillennunduse ohutu, turvaline ja säästev areng. ICAO õiguslik alus on 1944. aastal sõlmitud Chicago rahvusvaheline tsiviillennunduse konventsioon. Praegu hõlmab ICAO 191 riiki. Euroopa Liit teeb ICAOga tihedat koostööd. Esiteks kuulub enamik Chicago konventsiooni aspektidest ELi pädevusse. ICAO poliitikameetmed hõlmavad ohutust, julgestust, keskkonnakaitset ja lennuliikluse korraldamist. Teiseks on ICAO standardid ja nõuded ELi õigusaktide alus. Lisaks võetakse ELi õigusesse üle kehtivad rahvusvahelised standardid, sh lennundusjulgestuse valdkonnas kehtivad standardid. Seepärast on oluline, et EL osaleb ICAO tegevuses ja poliitikakujundamises ning aitab seega lennundusvaldkonnas luua otstarbekaid üleilmseid poliitikameetmeid. Kaalul on ka Euroopa tsiviillennundussektori konkurentsivõime. Seepärast osalevad ICAO tegevuses aktiivselt ka muud üleilmsed osalejad. EL ja ICAO on sõlminud koostöömemorandumi, millega loodi tõhustatud koostöö raamistik[1]. Koostöömemorandumis on julgestus kindlaks määratud kui üks valdkondi, milles memorandumi osalised koostööd alustavad ning mida käsitletakse lähemalt koostöömemorandumi lennundusjulgestust käsitlevas lisas. Lisa peaks aitama suurendada rahvusvahelise lennunduse turvalisust ning sellega nähakse ette koostöövaldkonnad, mis hõlmavad muu hulgas asjakohase julgestusteabe vahetamist, ekspertide lähetamist ja julgestusalaste erimeetmete rahastamist. Juba on koostatud lennuohutust käsitlev lisa ning ette on nähud ka keskkonda ja lennuliikluse korraldamist käsitlevate lisade koostamine. Lennundusjulgestust käsitlev lisa on seega koostöömemorandumi teine lisa. Lennundusjulgestust käsitleva lisa vastuvõtmine ei mõjuta ELi liikmesriikidele Chicago konventsioonist tulenevaid õigusi ja kohustusi ega ELi liikmesriikide ja ICAO suhteid, mis tulenevad nende riikide kuulumisest ICAOsse. 1.2. Menetluslikud aspektid Komisjon sai nõukogult 17. detsembril 2009 volituse pidada läbirääkimisi koostöömemorandumi sõlmimiseks. Koostöömemorandum jõustus 29. märtsil 2012 pärast seda, kui EL oli selle allkirjastanud[2] ja sõlminud[3] ning lepinguosalised olid teatanud jõustumiseks vajaliku riigisisese menetluse lõpuleviimisest. Euroopa Liidu toimimise lepingu artikli 218 lõikes 9 on sätestatud, et nõukogu võtab komisjoni ettepaneku põhjal vastu otsuse, millega kehtestatakse lepingus sätestatud organis ELi nimel võetavad seisukohad, kui asjaomasel organil tuleb vastu võtta õigusliku toimega akte. Nõukogu otsuse 2012/243/EL (Euroopa Liidu ja Rahvusvahelise Tsiviillennunduse Organisatsiooni vahelise koostöömemorandumi sõlmimise kohta)[4] artikli 3 kohaselt määrab nõukogu kindlaks ELi võetava seisukoha koostöömemorandumi punkti 7.1 kohaselt loodud ühiskomitees seoses memorandumi uute lisade ja nende muudatuste vastuvõtmisega vastavalt memorandumi punkti 7.3 alapunktile c. Seega on vaja nõukogu otsust seisukoha kohta, mille EL võtab ühiskomitees seoses otsusega võtta vastu lennundusjulgestust käsitlev lisa. 1.3. Kooskõla ELi muude tegevuspõhimõtete ja eesmärkidega Lennundusjulgestust käsitleva lisaga täidetakse ELi lennundusalase välispoliitika põhieesmärgid seeläbi, et formaliseeritakse ICAO ja ELi koostöö kõnealuses valdkonnas. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Liikmesriike teavitati korrapäraselt kogu läbirääkimiste aja jooksul. 3. ETTEPANEKU ÕIGUSLIK KÜLG 3.1. Kavandatud meetme kokkuvõte Lennundusjulgestust käsitleva lisaga tõhustatakse koostööd ICAOga, et luua lennundusjulgestust käsitlev arutelufoorum, vahetada asjakohast julgestusteavet, edendada julgestusmeetmeid ja piirkondlikku koostööd ning lähetada eksperte. 3.2. Õiguslik alus Euroopa Liidu toimimise lepingu artikli 100 lõige 2 koostoimes artikli 218 lõikega 9. 3.3. Subsidiaarsuse põhimõte Lepingus on käsitletud küsimusi, mis kuuluvad ELi pädevusse ja mille käsitlemiseks tuleb ICAOga suhelda ELi tasandil. 3.4. Proportsionaalsuse põhimõte Üksnes sellise lepingu abil saab ühendada kogu ELi jõupingutused ja paremini kooskõlastada liikmesriikide meetmeid. 4. MÕJU EELARVELE Lennundusjulgestust käsitlev lisa ei mõjuta eelarvet[5]. 2012/0222 (NLE) Ettepanek: NÕUKOGU OTSUS seisukoha kohta, mille Euroopa Liit võtab ELi-ICAO ühiskomitees seoses otsusega võtta vastu Euroopa Liidu ja Rahvusvahelise Tsiviillennunduse Organisatsiooni vahelise koostöömemorandumi (millega luuakse tõhustatud koostöö raamistik) lennundusjulgestust käsitlev lisa EUROOPA LIIDU NÕUKOGU, võttes arvesse Euroopa Liidu toimimise lepingut, eelkõige selle artikli 100 lõiget 2 koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1) Nõukogu 8. märtsi 2012. aasta otsus 2012/243/EL Euroopa Liidu ja Rahvusvahelise Tsiviillennunduse Organisatsiooni (ICAO) vahelise koostöömemorandumi (millega luuakse tõhustatud koostöö raamistik) (edaspidi „koostöömemorandum”) sõlmimise ning koostöömemorandumiga seotud menetluskorra sätestamise kohta[6] jõustus 29. märtsil 2012. (2) Vastavalt koostöömemorandumi punkti 7.3 alapunktile c võib koostöömemorandumi punkti 7.1 kohaselt loodud komitee võtta vastu koostöömemorandumi lisasid. (3) On asjakohane määrata kindlaks seisukoht, mille Euroopa Liit võtab ühiskomitees seoses koostöömemorandumi lennundusjulgestust käsitleva lisa vastuvõtmisega, ON VASTU VÕTNUD KÄESOLEVA OTSUSE: Artikkel 1 Seisukoht, mille Euroopa Liit võtab ELi-ICAO ühiskomitees vastavalt Euroopa Liidu ja Rahvusvahelise Tsiviillennunduse Organisatsiooni vahelise koostöömemorandumi (millega luuakse tõhustatud koostöö raamistik) (edaspidi „koostöömemorandum”) punkti 7.3 alapunktile c seoses otsusega võtta vastu koostöömemorandumi lennundusjulgestust käsitlev lisa, põhineb ELi-ICAO ühiskomitee otsuse eelnõul, mis on lisatud käesolevale otsusele. Artikkel 2 Käesolev otsus jõustub selle vastuvõtmise päeval. Brüssel, Nõukogu nimel eesistuja 1. LISA EELNÕU: ELi-ICAO ÜHISKOMITEE OTSUS, [kuupäev], Euroopa Liidu ja Rahvusvahelise Tsiviillennunduse Organisatsiooni vahelise koostöömemorandumi (millega luuakse tõhustatud koostöö raamistik) lennundusjulgestust käsitleva lisa vastuvõtmise kohta ELi-ICAO ÜHISKOMITEE, võttes arvesse Euroopa Liidu ja Rahvusvahelise Tsiviillennunduse Organisatsiooni vahelist koostöömemorandumit (millega luuakse tõhustatud koostöö raamistik), eelkõige selle punkti 7.3 alapunkti c, ning arvestades järgmist: Euroopa Liidu ja Rahvusvahelise Tsiviillennunduse Organisatsiooni vahelisele koostöömemorandumile on asjakohane lisada lennundusjulgestust käsitlev lisa, ON VASTU VÕTNUD KÄESOLEVA OTSUSE: Artikkel 1 Käesoleva otsuse lisa võetakse vastu ning see moodustab Euroopa Liidu ja Rahvusvahelise Tsiviillennunduse Organisatsiooni vahelise koostöömemorandumi lahutamatu osa. Artikkel 2 Käesolev otsus jõustub selle vastuvõtmise päeval. [Koht] ELi-ICAO ühiskomitee nimel eesistujad 2. LISA „II LISA – LENNUNDUSJULGESTUS 1. Eesmärgid 1.1 Osalised lepivad kokku, et teevad lennundusjulgestusalast koostööd Euroopa Liidu ja Rahvusvahelise Tsiviillennunduse Organisatsiooni (ICAO) vahel 28. aprillil 2011 Montrealis ja 4. mail 2011. aastal Brüsselis allakirjutatud koostöömemorandumi raames. 1.2 Osalised lepivad kokku, et kooskõlas nende kohustusega saavutada kogu maailmas asjakohane ja säästev lennundusjulgestuse tase eelkõige ICAO standardite ja soovituslike tavade kaudu, teevad nad lennundusjulgestusvaldkonnas tihedat koostööd. 2. Reguleerimisala 2.1 Osalised lepivad kokku, et teevad punktis 1 sätestatud eesmärkide täitmiseks järgmist koostööd: a) peavad korrapärast dialoogi mõlemale osalisele huvi pakkuvates lennundusjulgestusküsimustes; b) vahetavad korrapäraselt ja kooskõlas kohaldatavate eeskirjadega asjakohast lennundusjulgestusteavet; c) osalevad lennundusjulgestustegevuses; d) analüüsivad vajaduse korral ICAO standardite ja soovituslike tavade järgimist ning lennundusjulgestuse järelevalve süsteemide rakendamise tõhusust riikides; e) jälgivad ICAO standardite ja soovituslike tavade järgimist ning lennundusjulgestuse järelevalve süsteemide rakendamise tõhusust ELi liikmesriikides; f) teevad pidevat koostööd õigusloome ja standardite kehtestamise küsimustes; g) töötavad välja ja tagavad tehnilise abi; h) edendavad piirkondlikku koostööd; i) vahetavad omavahel eksperte ning j) korraldavad lennundusjulgestusalast koolitust. 3. Rakendamine 3.1 Osalised võivad kehtestada töökorra, milles on sätestatud vastastikku kokku lepitud mehhanismid ja menetlused punktis 2.1 osutatud valdkondades tulemusliku koostöö tegemiseks. Nimetatud töökorra võtab vastu ühiskomitee. 4. Dialoog 4.1 Osalised korraldavad mõlemale osalisele huvi pakkuvate lennundusjulgestusküsimuste arutamiseks korrapäraselt koosolekuid ja/või telekonverentse ning kooskõlastavad vajaduse korral tegevust. 5. Lennundusjulgestusteabe, teadus- ja muude uuringute ning analüüsitulemuste vahetamine 5.1 Ilma et see piiraks osaliste poolt kohaldatavate eeskirjade rakendamist, kehtestavad nad töökorra, kus on sätestatud, milliseid auditi- ja inspekteerimiskavade põhjal kogutud teabel põhinevaid andmeid ja analüüsitulemusi nad võivad teineteisega jagada, samuti jagamismehhanismi teiselt osaliselt saadud teabe konfidentsiaalsuse tagamiseks vastavalt koostöömemorandumi punktile 6. 5.2 Osalised teevad lennundusjulgestusalast koostööd, vahetades asjakohaseid andmeid, teadus- ja muid uuringuid, dokumente ja asjakohast teavet ning hõlbustades vastastikust koosolekutel osalemist. 6. Osalemine lennundusjulgestustegevuses 6.1 Käesoleva lisa kohaldamisel kutsuvad mõlemad osalised vajaduse korral ning kooskõlas kehtivate eeskirjade või menetlustega teist osalist osalema lennundusjulgestusega seotud tegevuses ja koosolekutel, et tagada tihe koostöö ja kooskõlastamine. Sellise osalemise eeskirjad kehtestatakse osaliste vahel kokkulepitud töökorras. 7. Õiguslikud küsimused 7.1 Mõlemad osalised tagavad, et teist osalist teavitatakse kõigist asjakohastest õigusnormidest, nõuetest ja soovituslikest tavadest, mis võivad mõjutada käeoleva lisa ja selle muudatuste rakendamist. 7.2 Osalised teavitavad teineteist õigeaegselt kõigist asjakohaste õigusnormide, nõuete ja soovituslike tavade kavandatud muudatustest, mis võivad mõjutada käesolevat lisa. 7.3 Lennundusjulgestuseeskirjade ja -standardite üleilmseks ühtlustamiseks annavad osalised eeskirjade koostamise või standardite ja soovituslike tavade väljatöötamise eri etappides teineteisele teavet lennundusjulgestusega seotud tehnilise reguleerimise küsimuste kohta ning vajaduse korral võidakse neid kutsuda osalema vastavates tehnilistes üksustes. 7.4 Osalised teavitavad teineteist õigeaegselt lennundusjulgestust mõjutavatest otsustest ja soovitustest. 7.5 EL peab vajaduse korral ICAOga dialoogi tehnilise teabe andmiseks sellistel juhtudel, kus ELi õigusaktide kohaldamise tagajärjel tekib probleeme seoses ICAO standardite ja soovituslike tavade järgimisega. 8. Tehniline abi 8.1 Osalised kooskõlastavad riikide abistamist, et tagada ressursside tõhusam kasutamine ja tegevuse dubleerimise vältimine, ning vahetavad lennundusjulgestusalase tehnilise abi projektide ja kavadega seotud teavet. 8.2 Osalised teevad tihedat koostööd, et vastavalt vajadusele aidata ELi liikmesriikidel ja muudel riikidel tõhusamalt rakendada nende julgestusjärelevalve süsteemide olulisi elemente ja parandada ICAO standardite ja soovituslike tavade järgimist. Koostöö hõlmab muu hulgas teabevahetust, asjaomaste osaliste dialoogi hõlbustamist ja tehnilise abi toimingute kooskõlastamist. 9. Piirkondlik koostöö 9.1 Osalised tähtsustavad kõige rohkem tegevust, mille eesmärk on kiiremini rakendada standardeid ja soovituslikke tavasid seal, kus piirkondlik lähenemine võimaldab suuremat kulutõhusust ning paremat järelevalvet ja/või standardimist. 10. Eksperdiabi 10.1 Ilma et see piiraks väljaspool käesoleva lisa reguleerimisala välja töötatud eksperdiabi kavade rakendamist, püüavad osalised teha teineteisele taotluse korral kättesaadavaks asjakohastes lennundusjulgeoleku valdkondades tehnilist pädevust omavad eksperdid, kes täidavad selliseid ülesandeid ja osalevad sellistes toimingutes, mis kuuluvad käesoleva lisa reguleerimisalasse. Kõnealuse eksperdiabi tingimused täpsustatakse osaliste vahel kokku lepitud töökorras. 11. Koolitus 11.1 Vajaduse korral hõlbustavad mõlemad osalised teise osalise töötajate osalemist nende korraldatud lennundusjulgestusalastes koolitusprogrammides. 11.2 Osalised vahetavad lennundusjulgestusalaste koolitusprogrammide materjalidega seotud teavet ja teevad vajaduse korral koolitusprogrammide koostamisel koostööd. 11.3 Osalised hõlbustavad ja kooskõlastavad ühiselt selliste isikute osalemist käesoleva lisa punktis 9 käsitletud tegevusega seotud koolitusprogrammides, kes on pärit kummaltki osaliselt tehnilist abi saavast riigist või piirkonnast. 12. Läbivaatamine 12.1 Osalised vaatavad käesoleva lisa rakendamise korrapäraselt läbi ja võtavad vajaduse korral arvesse kogu asjakohast arengut poliitikameetmete ja õigusloome vallas. 12.2 Käesoleva lisa läbivaatamine on koostöömemorandumi punkti 7 kohaselt loodud ühiskomitee ülesanne. 13. Jõustumine, muudatused ja lõpetamine 13.1 Käesolev lisa jõustub kuupäeval, mil ühiskomitee selle vastu võtab, ning jääb jõusse kuni selle lõpetamiseni. 13.2 Käesoleva lisa kohaselt kokku lepitud töökord jõustub kuupäeval, mil ühiskomitee selle vastu võtab. 13.3 Kõik käesoleva lisa kohaselt vastuvõetud töökorra muudatused või selle lõpetamise lepib kokku ühiskomitee. 13.4 Mõlemad osalised võivad käesoleva lisa igal ajal lõpetada. Lõpetamine jõustub kuus kuud pärast kuupäeva, mil üks osaline saatis teisele sellekohase kirjaliku teate, välja arvatud juhul, kui kõnealune lõpetamisteade võetakse osaliste vastastikusel nõusolekul tagasi enne kõnealuse kuuekuuse ajavahemiku lõppu. 13.5 Kui koostöömemorandum lõpetatakse, lõpetatakse samal ajal ka käesolev lisa olenemata käesoleva artikli muudest sätetest. [1] ELT L 232, 9.9.2011, lk 2 ja ELT L 121, 8.5.2012, lk 16. [2] ELT L 232, 9.9.2011, lk 1. [3] ELT L 121, 8.5.2012, lk 16. [4] ELT L 121, 8.5.2012, lk 16. [5] Koostöömemorandumi eelarveks nähti ette 500 000 eurot aastas ajavahemikuks 2011–2013. [6] ELT L 121, 8.5.2012, lk 16.